นายกรัฐมนตรี ขอบคุณที่บราซิลรับซื้อยางพาราจากไทย พร้อมมีความร่วมมือในการซื้อขายยางพาราแบบรัฐต่อรัฐ
นายกรัฐมนตรี ขอบคุณที่บราซิลรับซื้อยางพาราจากไทย พร้อมมีความร่วมมือในการซื้อขายยางพาราแบบรัฐต่อรัฐ

พลเอก ประยุทธ์ จันทร์โอชานายกรัฐมนตรี ให้การต้อนรับ  นางอานา ลูซี เชนทิล กาบรัล เพเทอร์เซิน เอกอัครราชทูตสหพันธ์สาธารณรัฐบราซิลประจำประเทศไทย เข้าเยี่ยมคารวะในโอกาสเข้ารับหน้าที่ ณ ห้องสีงาช้าง ตึกไทยคู่ฟ้า ทำเนียบรัฐบาล  นายกรัฐมนตรีกล่าวต้อนรับและยินดี โดยหวังว่าจะมีโอกาสในการต้อนรับประธานาธิบดีบราซิลที่ประเทศไทยในเร็ววัน ทั้งสองฝ่ายชื่นชมความสัมพันธ์ระหว่างกันที่มีมาด้วยดีอย่างยาวนาน โดยจะครบ 60 ปี ในปี พ.ศ. 2562 นี้ เอกอัครราชทูตฯแสดงความยินดีและชื่นชมที่รัฐบาลไทยได้ให้การช่วยเหลือ นักฟุตบอลและผู้ฝึกสอนทีมหมูป่าอะคาเดมีแม่สาย รวม 13 คน ขณะเดียวกันบราซิลให้ความสำคัญกับกับประเทศไทย ซึ่งเป็นประเทศที่มีศักยภาพ

นายกรัฐมนตรี ชื่นชมว่าบราซิลเป็นประเทศที่มีความสำคัญทางยุทธศาสตร์ ประสงค์ที่จะมีการค้า การลงทุนกับบราซิลเพิ่มขึ้น ขอบคุณที่ฝ่ายบราซิลรับซื้อยางพาราจากประเทศไทย ประเทศไทยเป็นหนึ่งในผู้ผลิตและส่งออกยางพารารายใหญ่ที่สุดในโลก ยางพาราไทยมีคุณภาพสูง และมีจำนวนเพียงพอแก่ความต้องการของบราซิล นายกรัฐมนตรีประสงค์ให้บราซิลส่งเสริมการใช้ยางไทยในการผลิตสินค้าอุตสาหกรรมและผลิตภัณฑ์อุปโภคบริโภคในบราซิล และยินดีหากบราซิลจะมีการพิจารณาการซื้อขายแบบรัฐต่อรัฐ นอกจากนี้ทั้งสองฝ่ายยินดีที่จะมีความร่วมมือด้านการซื้อขายน้ำตาลมากขึ้น

ในส่วนของการลงทุนรัฐบาลไทยได้ดำเนินโครงการเขตพัฒนาพิเศษภาคตะวันออก หรือ (EEC) ซึ่งมีนักลงทุนหลายประเทศร่วมลงทุนในโครงการนี้ ซึ่งเอกอัครราชทูตบราซิล กล่าวว่า เห็นถึงศักยภาพของไทยและพร้อมสนับสนุนให้นักลงทุนชาวบราซิลร่วมลงทุนในโครงการ EEC และโครงการอื่นๆ ในประเทศไทย ทั้งนี้นายกรัฐมนตรีได้สั่งการให้กระทรวงการต่างประเทศให้ข้อมูลเกี่ยวกับการประชุม ACMECS และ ASEAN ซึ่งไทยจะเป็นเจ้าภาพในปี 2562 เพื่อให้ฝ่ายบราซิลพิจารณาความร่วมมือต่อภูมิภาคนี้ต่อไป